Broj: 05-306/1-2023

Krapinske Toplice, 27.10. 2023.

**Višegodišnji plan uravnoteženja uz Financijski plan za razdoblje od 2023. do 2025. godine**

Temeljem Zakona o proračunu (NN 144/21) i u skladu s Uputama za izradu proračuna Krapinsko – zagorske županije za razdoblje 2024. – 2026. godine (KLASA: 400-01/23-01/26, URBROJ: 2140-07/1-23-2) donosi se višegodišnji plan uravnoteženja. Obzirom da preneseni manjak čini značajan dio ukupnog financijskog plana i ne može se realno pokriti do kraja proračunske godine, a da se istodobno nastave pružati usluge zadovoljavajuće kvalitete, planira se sukcesivno pokriće istih kroz razdoblje za koje se donosi financijski plan.

**Analiza i ocjena postojećeg financijskog stanja**

Na financijsku nestabilnost u najvećoj mjeri utječe rast plaća i ostalih rashoda za zaposlene, a Bolnica teško može utjecati na navedene troškove obzirom da su isti regulirani Zakonom o plaćama u javnim službama, Uredbom o nazivima radnih mjesta i koeficijentima složenosti poslova u javnim službama, Sporazumom o osnovici za izračun plaće u javnim službama, Temeljnim kolektivnim ugovorom za službenike i namještenike u javnim službama i Kolektivnim ugovorom za djelatnost zdravstva i zdravstvenog osiguranja.

Povećanje mjesečnog limita HZZO-a nije pratilo povećanje rashoda za zaposlene. 2017. godine povećava se osnovica za obračun plaće za 2% u tri navrata, sukladno Odluci Vlade o visini osnovice za obračun plaće u javnim službama (primjena od 01. siječnja 2017. godine, zatim od 01. rujna 2017. godine s primjenom za plaću za kolovoz te od 01. studenog 2017. godine) dok limit HZZO-a bilježi rast u 2017. godini od svega 0,04%. 2018. godine limit HZZO-a bilježi rast od 3,7%, a 2019. godine 3,2% dok se osnovica za obračun plaće povećala za 3% od 01. siječnja 2019. godine te još 2% od 01. rujna, sukladno Sporazumu o osnovici za plaće u javnim službama (NN 2/19) U 2020. godini limit HZZO-a raste za 5,3%, a osnovica za još 2% od 01. siječnja 2020. godine prema Dodatku Temeljnom kolektivnom ugovoru za službenike i namještenike u javnim službama (NN 123/19). Tada su regres i godišnja nagrada za božićne blagdane te dar u prigodi dana Sv. Nikole uvećani za 20% sukladno Dodatku Temeljnom kolektivnom ugovoru za službenike i namještenike u javnim službama (NN 123/19). U 2021. godini limit HZZO-a raste za 3,8%, a osnovica za obračun plaće od 01. siječnja 2021. godine za 4% sukladno Dodatku II. Temeljnom kolektivnom ugovoru za službenike i namještenike u javnim službama (NN 66/20). Od lipnja 2022. godine limit HZZO-a bilježi rast od 10%, međutim rasla je i osnovica za obračun plaće od 01. svibnja za 4% te je naknada troškova prijevoza od 01. svibnja po prijeđenome kilometru uvećana 35%, a sukladno Temeljnom kolektivnom ugovoru za službenike i namještenike u javnim službama (NN 56/22).

Od 01. listopada 2022. godine osnovica za obračun plaće raste za 6% te još 2% od 01. travnja 2023. godine. Povećavaju se i božićnica i regres za 16,7% te dar za djecu 25,7%.

Na povećanje rashoda za zaposlene, odnosno za bruto plaće ima utjecaja i isplata razlike plaće počevši od svibnja 2021. godine, a radi presude Vrhovnog suda (donesena 01. prosinca 2020. godine ) da je osnovica za obračun plaće zaposlenima u javnom sektoru trebala u prosincu 2015. godine biti povećana za 6% i ta osnovica se trebala primjenjivati do 26.01.2017. godine, odnosno do 31.12.2016. godine te uvećana za 4% od 01.01. do 26.01.2017. godine. U vezi s tim, Upravno vijeće donijelo je Odluku o sklapanju nagodbi s radnicima Bolnice za isplatu razlike plaće nastale radi spomenutih uvećanja osnovice te je po toj osnovi isplaćeno 646.397,46 eura (4.870.281,66kn).

Prema dogovoru Vlade Republike Hrvatske i Sindikata, Dodatkom III. Temeljnom kolektivnom ugovoru za službenike i namještenike u javnim službama, od 01. listopada 2023. godine, osnovica za obračun plaće raste za 5%, povećava se iznos godišnje nagrade za božićne blagdane na 300 eura (s dosadašnjih 232,27 eura) te se uvodi novo pravo, isplata uskrsnice u iznosu od 100 eura. Povećanje navedenih prava se uzelo u obzir prilikom planiranja rashoda za zaposlene u narednom razdoblju. Nastavno na povećanje tih rashoda, planira se povećanje prihoda od HZZO-a za osnovni limit za 5% u odnosu na ugovoreni limit u drugoj polovici 2023. godine (posljedično i od HZZO dopunskog osiguranja).

S druge strane, u razdoblju od 2014. do 2018. godine Bolnica je otpisala potraživanja prema HZZO-u u ukupnom iznosu od 2.020.111,89 eura (15.220.533 kn) za realizaciju veću od ugovorenih limita.

Cijene usluga HZZO-a također nisu realne. U našoj bolnici se zbrinjavaju i vrlo kompleksni bolesnici, a često se iz suradnih klinika i bolnica premještaju u infektivnom stanju ili s kliconoštvom uzrokovanim multirezistentnim bakterijskim sojevima, koji zahtijevaju izolaciju za cijelo vrijeme boravka. Slična situacija je i sa bolesnicima koji na rehabilitaciju dolaze nakon operativnih zahvata na lokomotornom sustavu, čiji troškovi rehabilitacije znatno premašuju definirane cijene HZZO-a. Navedeno potvrđuju i učinjene analize ekonomske cijene zdravstvenih usluga za DBL 08, DBL 10, DBL 13 i DBL 15. Prema analizi Ministarstva zdravstva, da bi se pokrili operativni direktni i indirektni troškovi, ekonomska cijena premašuje definiranu cijenu HZZO-a za 93%.

Od učinjene analize 2019. godine, cijene navedenih DBL-a (dan bolničkog liječenja) porasle su za 36,7%.

**Prijedlog mjera za otklanjanje utvrđenih uzroka nastanka negativnog poslovanja te mjere za stabilno održivo poslovanje i Plan provedbe navedenih mjera s očekivanim financijskim i ekonomskim učinkom**

Kako bi povećali prihode, Bolnica je još u 2013. godini uvela **mjere povećanja prihoda**:

* privlačenje privatnih korisnika iz Hrvatske i inozemstva,
* uvođenje nadstandarda u rehabilitaciji,
* posebni programi za sistematske preglede,
* dijagnostički i terapijski paketi za privatne korisnike,
* stimuliranje dužih boravaka privatnih korisnika.

**Na rashodovnoj strani provedeno je**:

* smanjenje troškova za zaposlene reorganizacijom rada,
* smanjenje pripravnosti uvođenjem rada po pozivu,
* smanjenje broja zaposlenih prirodnim odljevom (odlasci u mirovinu),
* smanjenje investicija u građevinske objekte i nabavu opreme,
* optimiziranje propisivanja lijekova i dijagnostičko-terapijskih postupaka,
* povećanje energetske učinkovitosti

Navedene mjere kontinuirano se provode.

Osim već navedenih **mjera za povećanje prihoda** kontinuirano se provodi praćenje naplate potraživanja, uspostavljeno je vođenje potrebnih pomoćnih evidencija (popis opomena, potraživanja po dospijećima, evidencija utuženih potraživanja) te izvanbilančno iskazivanje postupaka prisilne naplate. Utvrđivanje dospijelih, a nenaplaćenih prihoda i potraživanja provodi se na mjesečnoj bazi i opominje se dužnika radi plaćanja neplaćenih računa u valuti.

**Mjere racionalizacije poslovanja**, osim gore spomenutih mjera koje su usmjerene na smanjenje rashoda i izdataka kontinuirano, na mjesečnoj bazi se provodi analiza prekovremenih sati rada po organizacijskim jedinicama s ciljem postizanja bolje organizacije rada i smanjenja izdataka za iste.

Financiranje projekata iz tekućih i kapitalnih pomoći prijavom na natječaje europskih i drugih fondova je mjera koja podrazumijeva kontinuirano praćenje otvorenih natječaja i prijava na iste prema mogućnostima koje imamo kao javna zdravstvena ustanova. Navedena mjera ima dvostrane učinke. S jedne strane na taj način mogli bi se ostvariti određeni projekti povećanja energetske učinkovitosti što bi na kraju rezultiralo smanjenim rashodima poslovanja, a s druge strane ostvarenjem projekata modernizacije postojećih kapaciteta i proširenja kapaciteta povećala bi se kvaliteta i funkcionalnost smještajnih i ostalih prostora čime će se pružiti komforniji boravak i kvalitetnije usluge pacijentima, koje će biti moguće bolje naplatiti.

Međutim, navedene mjere su nedostatne za postizanje financijske i ekonomske stabilnosti.

Potrebno je i dalje korigirati cijene usluga HZZO-a na način da se definiraju nove, više i realne cijene usluga ili da se usluge i troškovi liječenja fakturiraju prema realnom trošku. Usporedno s povećanjem cijena ili načina fakturiranja usluga neophodno je povećanje mjesečnog limita HZZO-a.

**Višegodišnji plan uravnoteženja**

Procjenjuje se da će preneseni manjak na dan 31. prosinca iznositi 12.900.000 eura. Na isti znatno utječe način evidentiranja prihoda. Naime, limit se prema odluci HZZO-a od 9. travnja 2020. godine isplaćuje unaprijed, a prihod se prema uputi Ministarstva financija i Ministarstva zdravstva od 24. rujna 2020. godine evidentira u visini izvršenja.



Obveza prema HZZO-u za manje izvršeni rad na dan 31.prosinca bi trebala iznositi 8.641.000 eura. Planira se otpis navedenih potraživanja od strane HZZO-a čime će se navedeni iznos priznati kao prihod i u 2024. godini pokriti dio prenesenog manjka. Ostatak iznosa od 4.259.000 eura planira se pokriti kroz naredne dvije godine, 2025. i 2026., po 2.129.500 eura svaku godinu iz pomoći iz inozemstva i od subjekata unutar općeg proračuna – pomoći HZZO-a.

Predsjednica Upravnog vijeća

Ljiljana Malogorski, dipl.iur.